Ίδρυμα Ωνάση

Δραστηριότητες του Ιδρύματος Ωνάση

Το Ίδρυμα Ωνάση δραστηριοποιείται σε διάφορους τομείς, όπως τον πολιτισμό, την παιδεία, το περιβάλλον, την υγεία και την κοινωνική αλληλεγγύη, ενώ όλες οι δραστηριότητες του σχετίζονται με την Ελλάδα και τον Ελληνικό Πολιτισμό.

Πολιτιστικό Έργο

Το πολιτιστικό έργο του Ιδρύματος ποικίλει και ασχολείται κυρίως με την προστασία λογοτεχνικών έργων, την προβολή του ελληνικού πολιτισμού στο εξωτερικό και με την οικονομική στήριξη για την ενίσχυση της εκπαίδευσης της ελληνικής γλώσσας και του αρχαίου ελληνικού πολιτισμού.

Αρχείο Καβάφη

Το Ίδρυμα έχει αποκτήσει το Αρχείο Καβάφη με στόχους την προστασία του, την διάδοσή του και την υποστήριξη διεθνούς χαρακτήρα της ποίησης και της προσωπικότητας του Κ.Π. Καβάφη. Σκοπός του Ιδρύματος είναι το Αρχείο Καβάφη να λειτουργήσει ως ένα αρχείο ανοιχτό - πλήρως καταγεγραμμένο, καταλογογραφημένο, ψηφιοποιημένο και εμπλουτιζόμενο - που θα επιτρέψει την έρευνα και θα εξασφαλίσει την πολλαπλή, πολυδύναμη και πολύμορφη χρήση του από τους μελετητές και το ευρύ κοινό.

Προβολή του Ελληνικού Πολιτισμού στο Εξωτερικό

Το Ίδρυμα Ωνάση έχει ως σκοπό και την προβολή του ελληνικού πολιτισμού στο εξωτερικό. Στο πλαίσιο αυτό στις Η.Π.Α. και στον Καναδά, μέσω του Θυγατρικού ιδρύματος στον Ολυμπιακό πύργο της Νέας Υόρκης, διοργανώνει διαλέξεις, μια έκθεση αρχαιολογικού ενδιαφέροντος κάθε χρόνο και ένα πρόγραμμα επισκεπτών καθηγητών σε Πανεπιστήμια της Βορείου και Νοτίου Αμερικής και του Καναδά.Επίσης, στηρίζει οικονομικά πανεπιστημιακές έδρες, τμήματα ή προγράμματα, ακόμη και κλασικά σχολεία δημοτικής και μέσης εκπαίδευσης στην Ευρώπη, τις ΗΠΑ, τον Καναδά, τη Νότια Αμερική, την Αφρική, την Αυστραλία και την Ασία, όπου διδάσκονται οι ελληνικές σπουδές.
Κυριότερα, η οικονομική ενίσχυση του Ιδρύματος καλύπτει τη διδασκαλία της αρχαίας και νέας ελληνικής γλώσσας, της ελληνικής φιλολογίας, λογοτεχνίας, της ιστορίας, της φιλοσοφίας, της αρχαιολογίας και του ελληνικού πολιτισμού. Επιπλέον, προσφέρει στα συνεργαζόμενα εκπαιδευτικά ιδρύματα σειρές κλασικών αρχαίων συγγραφέων, εκδόσεις της ελληνικής γραμματείας, λεξικά, εγχειρίδια γραμματικής και συντακτικού για την εκμάθηση της ελληνικής γλώσσας, καθώς και τον απαιτούμενο τεχνολογικό εξοπλισμό, ενώ συνολικά το Ίδρυμα έχει ενισχύσει πάνω από 100 εκπαιδευτικά ιδρύματα σε 40 χώρες.

Χορηγία Υποτροφιών

Το Ίδρυμα χορηγεί υποτροφίες σε Έλληνες για διδακτορικές και μεταπτυχιακές σπουδές στην Ελλάδα και το εξωτερικό, αλλά και σε αλλοδαπούς για μεταπτυχιακές σπουδές και έρευνα στην Ελλάδα.

Κοινωνικό Έργο

Στους τομείς της κοινωνικής αλληλεγγύης και της υγείας, το Ίδρυμα δώρισε στο ελληνικό Δημόσιο το 1992, το πρότυπο Ωνάσειο Καρδιοχειρουργικό Κέντρο (ΩΚΚ) πλήρως εξοπλισμένο, αλλά παρέχει και οικονομική υποστήριξη σε οργανισμούς όπως η ΕΛΠΙΔΑ και η Ελληνική Εταιρεία Προστασίας και Αποκατάστασης Αναπήρων Παίδων (ΕΛΕΠΑΠ).

Βραβείο Ωνάση

Από το 1978 έχουν θεσπιστεί από το Ίδρυμα Ωνάση τα Διεθνή Βραβεία, που απονέμονται σε άτομα και οργανισμούς, των οποίων οι υπηρεσίες στους τομείς του πολιτισμού, της κοινωνικής προσφοράς και του περιβάλλοντος κρίθηκαν πολύτιμες. Σήμερα, το Ίδρυμα προσφέρει το Διεθνές Βραβείο Ωνάση για τη Ναυτιλία, το Εμπόριο και τα Χρηματοοικονομικά, σε συνεργασία με το Cass Business School του City University του Λονδίνου και το City του Λονδίνου.

The Onassis Foundation Science Lecture Series

Το Ίδρυμα Ωνάση από το 2001 διοργανώνει ετήσιες επιστημονικές σεμιναριακές διαλέξεις σε συνεργασία με το Ίδρυμα Τεχνολογίας και Έρευνας του Πανεπιστήμιου Κρήτης,με στόχο την επιμόρφωση και προώθηση νέων Ελλήνων επιστημόνων, μεταπτυχιακών και τελειόφοιτων. Οι συγκεκριμένες διαλέξεις με το τίτλο «The Onassis Foundation Science Lecture Series» πραγματοποιούνται στις εγκαταστάσεις του Ιδρύματος Τεχνολογίας και Έρευνας, στο Ηράκλειο της Κρήτης και καλύπτουν τους κλάδους των θετικών επιστημών (Φυσική, Βιολογία, Χημεία, Πληροφορική και Μαθηματικά).

Re-think Athens

Το 2012 το Ίδρυμα Ωνάση ανέλαβε τη διοργάνωση του Αρχιτεκτονικού Διαγωνισμού και την χρηματοδότηση όλων των Αρχιτεκτονικών, Βιοκλιματικών και Τεχνικών Μελετών για το έργο Rethink Athens - Ξανα-σκέψου την Αθήνα. Στόχος είναι η βελτίωση της καθημερινότητας του πολίτη με τη διαμόρφωση προϋποθέσεων περιβαλλοντικής αναβάθμισης, η βελτίωση του μικροκλίματος με φυτεύσεις και στέγαστρα, η καλύτερη εξυπηρέτηση του πολίτη με οικολογικά μέσα μαζικής μετακίνησης που θα μειώσουν τους παραγόμενους ρύπους και θα είναι φιλικά στον πεζό και τους ποδηλάτες. Οι περιοχές όπου περιλαμβάνονται στο έργο ανάπλασης  είναι η λεωφόρος Αμαλίας και το Σύνταγμα και η Ομόνοια μέχρι το Αρχαιολογικό Μουσείο.

Θυγατρικό Κοινωφελές Ίδρυμα Ωνάση Η.Π.Α.

Το Θυγατρικό Κοινωφελές Ίδρυμα Ωνάση στις Η.Π.Α. δημιουργήθηκε τον Οκτώβριο του 2000 και στεγάζεται στον Ολυμπιακό Πύργο της Νέας Υόρκης, στην Πέμπτη Λεωφόρο.Σκοπός του  είναι η ανάδειξη του ελληνικού πολιτισμού στην Αμερική και η καλλιέργεια διμερών πολιτιστικών σχέσεων μέσω συνεργασιών με σημαντικούς πολιτιστικούς και εκπαιδευτικούς οργανισμούς στην Ελλάδα και την Αμερική.

Δραστηριότητες του Θυγατρικού Ιδρύματος

Το Θυγατρικό Ίδρυμα δραστηριοποιείται στην προβολή του διαχρονικού ελληνικού πολιτισμού κυρίως μέσω του πολιτιστικού του προγράμματος, με την διοργάνωση εκθέσεων και πολιτιστικών εκδηλώσεων και του πανεπιστημιακού του προγράμματος "The University Seminars Program" με σεμινάρια και μαθήματα σε πανεπιστήμια της Αμερικής. Επίσης στηρίζει καλλιτεχνικές και εκπαιδευτικές δραστηριότητες που προβάλλουν το διαχρονικό πολιτισμό της Ελλάδας στις ΗΠΑ και αξιόλογες πρωτοβουλίες μεταφράσεων και αποστολής εκπαιδευτικού υλικού.

Στέγη Γραμμάτων και Τεχνών

Η Στέγη Γραμμάτων και Τεχνών
του Ιδρύματος Ωνάση είναι ένας τόπος συνάντησης πολιτισμού για το θέατρο, το χορό, τη μουσική, τα εικαστικά και τα γράμματα.

Αποστολή της Στέγης

Αποστολή της Στέγης Γραμμάτων και Τεχνών είναι η προβολή του σύγχρονου πολιτισμού, η υποστήριξη των Ελλήνων δημιουργών, η καλλιέργεια διεθνών συνεργασιών, η εκπαίδευση για τα παιδιά και η δια βίου μάθηση για ανθρώπους κάθε ηλικίας.

Το Κτίριο

Το κτίριο θεμελιώθηκε στην Αθήνα το 2004 και κατασκευάστηκε με την αποκλειστική χρηματοδότηση και επίβλεψη του Ιδρύματος Ωνάση. Ανεγέρθη σε ιδιόκτητο οικόπεδο έκτασης τριών στρεμμάτων επί της Λεωφόρου Συγγρού 107-109, όπου περιβάλλεται από τέσσερις δρόμους καλύπτοντας ένα ολόκληρο οικοδομικό τετράγωνο και διαθέτει εσωτερικούς χώρους συνολικού εμβαδού 18.000 τ.μ.
Το συγκρότημα περιλαμβάνει δύο βασικές αίθουσες, χωρητικότητας 880 και 220 ατόμων, κατάλληλες για την πραγματοποίηση μεγάλου εύρους εκδηλώσεων (παραστάσεις θεάτρου ή χορού, συναυλίες, κινηματογραφικές προβολές, διαλέξεις, συνέδρια), έναν εκθεσιακό χώρο και εστιατόριο.